Kouluhallituksen kiertokirje urheilulomasta
KOULUHALLITUS

Helsingissä,

tammikuun 29 päivänä 1943.

N:o

Kaikille kansakouluntarkastajille.

  Tiedoksenne ja asianomaisten tietoon saatettavaksi oheistetaan jäljennös opetusministeriön kirjeestä, joka koskee urheiluloman pitämistä ja pääsiäisloman lyhentämistä kansakouluissa. Samalla Kouluhallitus ilmoittaa siirtävänsä johtokuntien päätettäväksi kysymyksen, milloin loma, opetusministeriön määräämissä puitteissa, pidetään. Mikäli muut syyt eivät toisin vaadi, järjestettäneen asutuskeskuksissa, joissa on oppikouluja, loma yhdenaikaiseksi niiden kera. Kansanhuoltoministeriön antamat ohjeet kansakoulurakennusten kylmille jättämisestä loman aikana oheistetaan.

Kouluhallituksen puolesta:

V.t.ylijohtaja GUNNAR SARVA

Osastopäällikkö A. Salmela

Jäljennös.

VALTIONEUVOSTO

Opetusministeriö

Helsingissä,

26 päivänä tammikuuta 1943.

N:o 282

Kouluhallitukselle.

Kansanhuoltoministeriön 18 päivälle kuluvaa tammikuuta päivätyssä kirjeessä tekemän esityksen johdosta ja nojautuen kansakoulujen työajan sekä työn alkamisen ja lopettamisen määräämisestä vuosina 1942 ja 1943 8 päivänä toukokuuta 1942 annetun lain säännöksiin opetusministeriö on tänään tapahtuneessa esittelyssä määrännyt, että vallitsevan polttoainetilanteen helpottamiseksi on kansakouluissa kuluvana kevätlukukautena annettava kaksi viikkoa kestävä yhtäjaksoinen urheiluloma, jonka tulee alkaa Kouluhallituksen tai, jos Kouluhallitus katsoo soveliaammaksi, kunkin koulun johtokunnan määräämänä päivänä, kuitenkin viimeistään 15 päivänä ensi helmikuuta. Tätä lomaa ei kuitenkaan ole annettava niissä kansakouluissa, joiden kuluvan lukuvuoden toiminta on poikkeuksellisten olojen vuoksi ollut yhtäjaksoisesti pysäyksissä vähintään kahden viikon ajan.

Samalla opetusministeriö edellämainitun lain säännösten nojalla määrää, että pääsiäislomaa kansakouluissa on kuluvana lukukautena annettava pyhäpäivien lisäksi vain pääsiäislauantaiksi.

Tämän ministeriö ilmoittaa Kouluhallitukselle tiedoksi ja noudatettavaksi sekä vaadittaviin toimenpiteisiin ryhtymistä varten.

M i n i s t e r i   Antti Kukkonen

V.t.nuorempi hallitussihteeri Y. Salosaari

Jäljennöksen oikeaksi todistaa: Helsingissä, Kouluhallituksen kirjaajankonttorissa, tammikuun 29 päivänä 1943.

Kirjaaja Aino Suppanen

</div>

Lähde
Kansallisarkistossa oleva kouluhallituksen kansanopetusosaston II arkiston sidos Dc:4 kiertokirjeet 1943–1944.

Kouluhallituksen kiertokirjeet